**KAPOSVÁR MEGYEI JOGÚ VÁROS**

**POLGÁRMESTERE**

1. változat

**ELŐTERJESZTÉS**

# a TOP-6.1.1-16 azonosító számú konstrukcióra Kaposvár Füredi úti iparterület infrastrukturális fejlesztésére benyújtandó pályázathoz kapcsolódó konzorciumi megállapodásról

Kaposvár Megyei Jogú Város Önkormányzata támogatási kérelmet szándékozik benyújtani a TOP-6.1.1-16 kódszámú, „Ipari parkok, iparterületek fejlesztése” című felhívásra „Kaposvár Füredi úti iparterület infrastrukturális fejlesztése” témában, 100 % támogatási intenzitás mellett.

A tervezett projekt célja az egykori Füredi laktanya területén található iparterület fejlesztése szennyvízhálózat, vízvezeték, közvilágítás kialakításával, belső feltáró út és járda kiépítésével. A fejlesztésnek köszönhetően a város gazdasága erősödik a vállalkozók számára vonzó üzleti környezet kialakításával.

A beruházás részét képezi a 67-es számú főközlekedési út 41+411 km szelvényében kialakítandó csomópont, amely a Magyar Állam tulajdonában, és a Magyar Közút Nonprofit Zrt. vagyonkezelésében (Közlekedésfejlesztési Koordinációs Központ jogutódja) áll. A felhívás alapján, amennyiben a beruházás állami tulajdonú országos közutat is érint, a támogatásit igénylői kör meghatározása érdekében egyeztetni szükséges a vagyonkezelővel. Az egyeztetést lefolytattuk, ez alapján a projektbe a Magyar Közút Nonprofit Zrt. konzorciumi partnerként történő bevonása szükséges.

A pályázat benyújtásához a „Konzorciumi együttműködési megállapodás támogatási kérelem benyújtására” című dokumentum szükséges, a kitöltött dokumentum az előterjesztés mellékletét képezi. A projekt részletes költségeinek kidolgozása folyamatban van, a támogatási szerződés megkötését követően pedig elkészül egy részletes konzorciumi megállapodás, amely tartalmazza a tagok költségvetését és feladatait is.

Fentiekre tekintettel kérem a Tisztelt Közgyűlést, hogy a pályázat határidőben történő benyújtása érdekében a pályázat benyújtásához szükséges, továbbá a pályázat elnyerését követően kötendő részletes konzorciumi megállapodás aláírására, valamint az ezt követő, esetleges módosítások elvégzésére utólagos beszámolási kötelezettséggel hatalmazzon fel.

**Kaposvár, 2017. április 3.**

**Szita Károly**

 **polgármester**

**HATÁROZATI JAVASLAT:**

# Kaposvár Megyei Jogú Város Közgyűlése megtárgyalta a TOP-6.1.1-16 azonosító számú konstrukcióra a Kaposvár Füredi úti iparterület infrastrukturális fejlesztésére benyújtandó pályázathoz kapcsolódó konzorciumi megállapodásról szóló előterjesztést, és úgy határozott, hogy az annak mellékletét képező konzorciumi megállapodást jóváhagyja. Egyúttal a Közgyűlés felhatalmazza a Polgármester a Magyar Közút Nonprofit Zrt-vel kötendő, a pályázat benyújtásához, továbbá a pályázat elnyerését követően szükséges részletes Konzorciumi megállapodások aláírására, és későbbi esetleges módosítások elvégzésére utólagos beszámolási kötelezettséggel.

Felelős: Szita Károly Polgármester

Közreműködik: Szirják Imréné igazgató

 Molnár György igazgató

Határidő: 2017. május 2. - A benyújtáshoz szükséges megállapodás kapcsán.

A pályázat elnyerését követően, támogatási szerződés megkötésekor – Részletes konzorciumi megállapodás kapcsán.

A pályázat fenntartási időszakának végéig - Részletes megállapodás módosításai kapcsán.